**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Νοέμβριος 2024**

**ΠΙΝΑΚΑΣ ΠΕΡΙΕΧΟΜΕΝΩΝ**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc184984204)

[Α. Εκσυγχρονισμός των επιχειρήσεων - Ημέρες Αγροδιατροφής της ΕΕ: Μία πλατφόρμα Συζήτησης για το μέλλον της Ευρωπαϊκής Γεωργίας 3](#_Toc184984205)

[Β. Στήριξη για επενδύσεις στη μεταποίηση/ εμπορία και/ ή ανάπτυξη γεωργικών προϊόντων 5](#_Toc184984206)

[Γ. Πρόγραμμα «Ανταγωνιστικότητα 2021-2027» «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ» 10](#_Toc184984207)

[2. ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ 13](#_Toc184984208)

[Α. Βιομιμητισμός και έγχρωμο σκυρόδεμα – Μια αρμονική συνύπαρξη 13](#_Toc184984209)

[Β. Νέεις ρυθμίσεις για την αγορά ακινήτων από το 2025 με το νέο νομοσχέδιο 15](#_Toc184984210)

[3. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 20](#_Toc184984211)

[Α. Ανάπτυξη Επιχειρηματικού Πάρκου (ΕΠ) του Ν. 4982/2022 δραστηριοτήτων εφοδιαστικής σε ακίνητο της Δ.Ε. Μενεμένης του Δήμου Αμπελοκήπων - Μενεμένης 20](#_Toc184984212)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Εκσυγχρονισμός των επιχειρήσεων - Ημέρες Αγροδιατροφής της ΕΕ: Μία πλατφόρμα Συζήτησης για το μέλλον της Ευρωπαϊκής Γεωργίας**

Οι **Ευρωπαϊκές Ημέρες Αγροδιατροφής** (*EU Agri-Food Days*) αποτελούν ένα κορυφαίο ετήσιο γεγονός που φέρνει κοντά ενδιαφερόμενους φορείς από όλη την Ευρωπαϊκή Ένωση. Καταναλωτές, κοινωνία των πολιτών, ακαδημαϊκοί, επιχειρηματίες και υπεύθυνοι χάραξης πολιτικής συζητούν τις τελευταίες εξελίξεις, πολιτικές επιλογές και τεχνολογικές καινοτομίες που διαμορφώνουν τη σύγχρονη γεωργία και το αγροδιατροφικό τοπίο.

Για 2η συνεχόμενη χρονιά, οι Ευρωπαϊκές Ημέρες Αγροδιατροφής θα πραγματοποιηθούν από τις **10 έως τις 12 Δεκεμβρίου 2024**. στις **Βρυξέλλες**, τον κεντρικό πυρήνα της Ευρωπαϊκής Ένωσης. Φέτος, θα υπάρχει **δυνατότητα εικονικής συμμετοχής μέσω live stream** **χωρίς να απαιτείται προεγγραφή**, επιτρέποντας σε περισσότερους ενδιαφερόμενους να συμμετάσχουν από απόσταση.

Η πρώτη διοργάνωση των Ευρωπαϊκών Ημερών Αγροδιατροφής πραγματοποιήθηκε τον Δεκέμβριο του 2023. Κατά τη διάρκεια των τριών ημερών, η εκδήλωση φιλοξένησε 700 συμμετέχοντες από 56 χώρες, ενώ πάνω από 2.800 άτομα παρακολούθησαν διαδικτυακά. Οι θεματικές περιλάμβαναν τη βιωσιμότητα, την επισιτιστική ασφάλεια και τις δυνατότητες του Ευρωπαϊκού Πράσινου Συμφώνου.

Οι Ευρωπαϊκές Ημέρες Αγροδιατροφής αποτελούν ένα σημαντικό ετήσιο γεγονός, που συγκεντρώνει εκπροσώπους από διάφορους τομείς του αγροδιατροφικού συστήματος, της κοινωνίας των πολιτών, των καταναλωτών, της ακαδημαϊκής κοινότητας και των πολιτικών διαμορφωτών από όλη την ΕΕ. Οι συζητήσεις επικεντρώνονται στις τελευταίες τάσεις της γεωργίας, στις πολιτικές επιλογές, στις εξελίξεις της αγοράς και στον ρόλο της έρευνας, της καινοτομίας και των ψηφιακών τεχνολογιών που διαμορφώνουν τον γεωργικό τομέα σήμερα και αύριο.

**Βασικές Ημερομηνίες και Δραστηριότητες**

* **10 Δεκεμβρίου:** Εναρκτήριες ομιλίες από την Πρόεδρο της Ευρωπαϊκής Επιτροπής Ursula von der Leyen, την Πρόεδρο της Ευρωπαϊκής Τράπεζας Επενδύσεων Nadia Calviño και τον Επίτροπο Γεωργίας και Τροφίμων Christophe Hansen.
* **10-11 Δεκεμβρίου:** Ημερίδες της **EU Agricultural Outlook Conference**, επικεντρωμένες σε αγροτικές πολιτικές, προοπτικές αγοράς και βιώσιμες πρακτικές.
* **12 Δεκεμβρίου:** **EU Agri-Digital Conference**, αφιερωμένη στον ρόλο των ψηφιακών τεχνολογιών στη γεωργία.

**Θεματικές Ενότητες και Στόχοι 2024**

Οι Ευρωπαϊκές Ημέρες Αγροδιατροφής επικεντρώνονται στα εξής:

* Οι προοπτικές της ευρωπαϊκής γεωργίας και της αγοράς τροφίμων.
* Επισιτιστική ασφάλεια και βιωσιμότητα.
* Ο ρόλος των ψηφιακών τεχνολογιών και των δεδομένων στον αγροτικό τομέα.
* Η συμβολή της Κοινής Γεωργικής Πολιτικής και του Ευρωπαϊκού Πράσινου Συμφώνου σε έναν πιο δίκαιο και ανταγωνιστικό αγροδιατροφικό τομέα.

**Γιατί να συμμετέχετε στις Ευρωπαϊκές Ημέρες Αγροδιατροφής;**

1. **Πρόσβαση σε γνώση:** Ενημέρωση για τις τελευταίες τάσεις και προκλήσεις στον αγροδιατροφικό τομέα.
2. **Δικτύωση:** Επαφή με φορείς, ερευνητές, επιχειρηματίες και υπεύθυνους χάραξης πολιτικής από όλη την Ευρώπη.
3. **Εμπνευσμένες ιδέες:** Ευκαιρίες να γνωρίσετε καινοτόμες πρακτικές που μπορούν να εφαρμοστούν σε τοπικό επίπεδο.
4. **Διαμόρφωση πολιτικών:** Συμμετοχή σε συζητήσεις που επηρεάζουν την εξέλιξη του αγροτικού τομέα.

*Περισσότερες πληροφορίες σχετικά με το* *πλήρες πρόγραμμα είναι διαθέσιμα στην* [*ιστοσελίδα της εκδήλωσης*](https://agriculture.ec.europa.eu/eu-agri-food-days_en)*.*

## **Β. Στήριξη για επενδύσεις στη μεταποίηση/ εμπορία και/ ή ανάπτυξη γεωργικών προϊόντων**

Στόχος της Παρέμβασης είναι η αύξηση της προστιθέμενης αξίας των προϊόντων, με σκοπό την κάλυψη των αναγκών της χώρας σε μεταποιημένα ποιοτικά προϊόντα αλλά και την αύξηση των δυνατοτήτων διείσδυσης στις διεθνείς αγορές, μέσω της αξιοποίησης της πρώτης ύλης της πρωτογενούς παραγωγής, της ενσωμάτωσης της καινοτομίας, της ανάπτυξης μεθόδων και διαδικασιών προστασίας του περιβάλλοντος που περιορίζουν το φαινόμενο της κλιματικής αλλαγής. Καθοριστική σημασία για τη στήριξη των επενδύσεων έχει τόσο η διατήρηση όσο και η δημιουργία θέσεων εργασίας, συμβάλλοντας στην κοινωνική σταθερότητα και στην οικονομική ανάπτυξη τόσο σε τοπικό όσο και σε εθνικό επίπεδο καθώς και η προστασία της ανθρώπινης υγείας.

Δικαιούχοι της Παρέμβασης είναι οι **πολύ** μικρές, οι **μικρές και οι μεσαίες επιχειρήσεις**, **καθώς και οι μεγάλες επιχειρήσεις που δραστηριοποιούνται κατά κύριο λόγο στη μεταποίηση γεωργικών προϊόντων** (ως πρώτη ύλη) που ανήκουν στο Παράρτημα Ι της Συνθήκης για τη Λειτουργίας της ΕΕ και το τελικό προϊόν είναι γεωργικό. Είναι επιλέξιμη κάθε μορφή επιχείρησης που έχει υποχρέωση τήρησης βιβλίων Β΄ ή Γ΄ κατηγορίας, με εξαίρεση τις επιχειρήσεις που λειτουργούν υπό τη μορφή της κοινωνίας, της εταιρείας αστικού δικαίου και της κοινοπραξίας.

Ο προϋπολογισμός των αιτήσεων στήριξης δύναται να κυμαίνεται από **400.001,00 ευρώ μέχρι και 5.000.000,00 ευρώ**.

Η ένταση στήριξης καθορίζεται ως εξής:

* Περιφέρειες Ιονίου, Κρήτης και μικρά νησιά Αιγαίου: **65%**
* Περιφέρειες Πελοποννήσου, Δυτικής Ελλάδας, Στερεάς Ελλάδας, Θεσσαλίας, Ηπείρου, Κεντρικής Μακεδονίας, Δυτικής Μακεδονίας, Ανατολικής Μακεδονίας και Θράκης: **50%**
* Περιφέρεια Αττικής **40 %**

Για τις περιπτώσεις επενδυτικών δαπανών που στοχεύουν σε μείωση της κατανάλωσης ενέργειας, ύδατος, εκπομπών αερίου του θερμοκηπίου, μείωση της χρήσεις αποβλήτων, από ένα ποσοστό και πάνω, όπως αυτό θα καθοριστεί στο πλαίσιο εφαρμογής της παρέμβασης, προβλέπεται η προσαύξηση του ποσοστού ενίσχυσης τους κατά 10%.Ενισχύονται αιτήσεις στήριξης από δικαιούχους οι οποίοι μεταποιούν/επεξεργάζονται ως πρώτη ύλη προϊόντα (γεωργικά προϊόντα) που ανήκουν στους ακόλουθους τομείς: Κρέας (αιγοπρόβατα, βοοειδή, χοιρινά, πουλερικά, κουνέλια), Γάλα, Αυγά, Μέλι, Ζωοτροφές, Δημητριακά, Ελαιούχα Προϊόντα, Οπωροκηπευτικά, Οίνος, Ξύδι, Άνθη, Φαρμακευτικά και Αρωματικά Φυτά, Σπόροι & Πολλαπλασιαστικό Υλικό.

Οι δράσεις που προβλέπονται στους ανωτέρω τομείς αφορούν κυρίως σε ιδρύσεις, εκσυγχρονισμούς, επεκτάσεις, μετεγκαταστάσεις, μονάδων παραγωγής και αποθηκευτικών χώρων, συγχωνεύσεις μονάδων, μονάδες διαχείρισης υποπροϊόντων όπως θα εξειδικευθούν στο θεσμικό πλαίσιο ανάλογα με τον τομέα.

**Περίοδος και τρόπος υποβολής αιτήσεων στήριξης, αξιολόγηση και επιλογή των δικαιούχων**

Η υποβολή των αιτήσεων στήριξης πραγματοποιείται ηλεκτρονικά μέσω του Ολοκληρωμένου Πληροφοριακού Συστήματος Κρατικών Ενισχύσεων (OΠΣΚΕ) στον δικτυακό τόπο [www.opske.gr](http://www.opske.gr). Η επιλογή και ένταξη των δικαιούχων γίνεται με συγκριτική αξιολόγηση και βαθμολόγηση της κάθε αίτησης. Οι αιτήσεις στήριξης που ικανοποιούν τα κριτήρια επιλεξιμότητας βαθμολογούνται με βάση τα κριτήρια επιλογής που ορίζονται στο θεσμικό πλαίσιο της Παρέμβασης και κατατάσσονται με απόλυτα φθίνουσα σειρά. Οι αιτήσεις που έχουν λάβει βαθμολογία μεγαλύτερη ή ίση με τη βάση της κάθε κατηγορίας επιλέγονται για στήριξη μέχρι την κάλυψη των διαθέσιμων πιστώσεων.

**Κριτήρια Επιλογής**

Τα επενδυτικά σχέδια θα επιλέγονται στη βάση κριτηρίων επιλογής που θα στηρίζονται στις εξής αρχές και προτεραιότητες:

* Εγκατάσταση σε περιοχές που έχουν πληγεί από τις επιπτώσεις των φαινομένων που οφείλονται στην κλιματική αλλαγή όπως πλημμύρες και πυρκαγιές
* Χρήση καινοτομίας και νέων τεχνολογιών
* Επεξεργασία βιολογικών πρώτων υλών ή πρώτων υλών παραγόμενων με μεθόδους φιλικές προς το περιβάλλον
* Παραγωγή προϊόντων ποιότητας ( όπως ΠΟΠ, ΠΓΕ)
* Προστασία του περιβάλλοντος, συμβολή στο μετριασμό και στην προσαρμογή στην κλιματική αλλαγή (όπως εξοικονόμηση ενέργειας και χρήση ΑΠΕ)
* Εξοικονόμηση ύδατος
* Ωριμότητα επενδυτικού σχεδίου
* Εξωστρέφεια επιχείρησης
* Διατήρηση υφιστάμενων και αύξηση θέσεων απασχόλησης.
* Μέγεθος της επιχείρησης

**Κριτήρια επιλεξιμότητας**

Είναι επιλέξιμες για ενίσχυση αιτήσεις στήριξης:

* που υποβάλλονται από μη προβληματικές επιχειρήσεις
* που υποβάλλονται από φορείς για τους οποίους δεν έχει εκδοθεί απόφαση καταλογισμού για παραβάσεις των υποχρεώσεων που απορρέουν από την ένταξή τους σε προηγούμενα προγράμματα συγχρηματοδοτούμενα ή μη και δεν έχει προσκομισθεί απόδειξη πληρωμής του καταλογισθέντος ποσού
* που αφορούν σε βιώσιμες επενδύσεις
* που αφορούν σε επενδύσεις σε επίπεδο χονδρικού εμπορίου
* που αφορούν σε επενδύσεις που δεν έχουν περατωθεί φυσικά ή δεν έχουν υλοποιηθεί πλήρως πριν την υποβολή τους ανεξάρτητα αν όλες οι πληρωμές έχουν γίνει από το δικαιούχο.
* που αφορούν σε μεταποίηση μη γενετικά τροποποιημένων προϊόντων (εκτός ζωοτροφών)
* που υποβάλλονται από δικαιούχους του Υπομέτρου 4.2 του Μέτρου 4 του ΠΑΑ 2014-2020 υπό την προϋπόθεση ότι κατά την ημερομηνία οριστικοποίησης της αίτησης στήριξης στο ΟΠΣΚΕ θα έχει ολοκληρωθεί το εγκεκριμένο επιλέξιμο φυσικό και οικονομικό αντικείμενο της αίτησης στήριξης που υλοποίησε ο δικαιούχος στο πλαίσιο του Υπομέτρου 4.2 και θα έχει οριστικοποιηθεί στο ΠΣΚΕ το αίτημα ελέγχου για την καταβολή της τελικής δόσης της εγκεκριμένης Δημόσιας Ενίσχυσης.

**Επιλέξιμες δαπάνες**

1. Απόκτηση ακίνητης περιουσίας (οικοπέδου ή και κτιριακών εγκαταστάσεων). Η δαπάνη για την απόκτηση οικοπέδου δεν μπορεί να υπερβαίνει το 10% του συνολικού επιλέξιμου προϋπολογισμού της αίτησης στήριξης.
2. Διαμόρφωση του περιβάλλοντος χώρου του οικοπέδου στο οποίο θα υλοποιηθεί η αίτηση στήριξης
3. Κατασκευή νέων ή βελτίωση υφιστάμενων κτιριακών υποδομών
4. Προμήθεια, μεταφορά και εγκατάσταση: μηχανολογικού εξοπλισμού μεταποίησης, συσκευασίας και ψύξης / εξοπλισμού εργαστηρίων ώστε να εξυπηρετείται η λειτουργία της μονάδας / εξοπλισμού παραγωγής ενέργειας από ανανεώσιμες πηγές για τις ανάγκες της επιχείρησης όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού εξοικονόμησης ύδατος, όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού εξοικονόμησης ενέργειας όχι ως μεμονωμένη δράση αλλά ως τμήμα της συνολικής παραγωγικής επένδυσης / εξοπλισμού επεξεργασίας αποβλήτων όχι ως μεμονωμένη δράση αλλά ως τμήμα της συνολικής παραγωγικής επένδυσης/ εξοπλισμού γραφείων και μηχανογράφησης, όπως προμήθεια τηλεφωνικών εγκαταστάσεων, δικτύων ενδοεπικοινωνίας, ηλεκτρονικών υπολογιστών και περιφερειακών μηχανημάτων, φωτοτυπικών, συστημάτων ασφαλείας εγκαταστάσεων, συστημάτων πυροπροστασίας και πυρόσβεσης κ.λπ.
5. Προμήθεια μέσων εξωτερικής μεταφοράς και ειδικότερα καινούργιων οχημάτων μεταφοράς προϊόντων ειδικού τύπου τα οποία, σύμφωνα με την εθνική νομοθεσία, θεωρούνται απαραίτητα για την λειτουργία της επένδυσης προκειμένου να διασφαλίζεται η ποιότητα και η υγιεινή του προϊόντος (αφορά στην πρώτη ύλη και στο παραγόμενο προϊόν/υποπροϊόν). Ενδεικτικά αναφέρονται: φορτηγά - σιλό μεταφοράς χύμα αλεύρου, ισοθερμικά βυτία αναγκαία για τη μεταφορά του γάλακτος προς τον χώρο τυποποίησης – μεταποίησης, βυτιοφόρα αυτοκίνητα μεταφοράς ελαιοπυρήνα και υγρών αποβλήτων ελαιοτριβείων, αυτοκίνητα ψυγεία αποκλειστικά για χονδρεμπορία προϊόντων, οχήματα για τη μεταφορά των ζωικών υποπροϊόντων προς τις μονάδες αδρανοποίησης, με προδιαγραφές σύμφωνες με την κείμενη νομοθεσία
6. Προμήθεια μέσων εσωτερικής μεταφοράς που καλύπτουν τις ανάγκες της επένδυσης (όπως περονοφόρα, ανυψωτικά, κ.λπ.).
7. Σύνδεση με δίκτυα ηλεκτροδότησης, υδροδότησης, τηλεφωνίας, γεωθερμίας, εφόσον πραγματοποιούνται εντός των ορίων του οικοπέδου
8. Απόκτηση πιστοποιητικών διασφάλισης ποιότητας από αρμόδιους οργανισμούς (όπως ISO, HACCP, BRC Global Standards, IFS Food Standard, GLOBALG.A.P.), τα οποία εφαρμόζονται σε όλα τα στάδια της διατροφικής αλυσίδας, από τον αγρό έως και το ράφι και εξασφαλίζουν στον καταναλωτή την ποιότητα και την ασφάλεια του τροφίμου που καταναλώνει.
9. Γενικές δαπάνες συνδεόμενες με τις εγκαταστάσεις και τον εξοπλισμό της μονάδας, όπως αμοιβές αρχιτεκτόνων, μηχανικών και συμβούλων, αμοιβές για συμβουλές σχετικά με την περιβαλλοντική και οικονομική βιωσιμότητα, συμπεριλαμβανομένων των δαπανών για μελέτες σκοπιμότητας
10. Άυλες δαπάνες όπως απόκτηση ή ανάπτυξη λογισμικού και αποκτήσεις διπλωμάτων ευρεσιτεχνίας, αδειών, δικαιωμάτων διανοητικής ιδιοκτησίας, εμπορικών σημάτων, δημιουργία αναγνωρίσιμου σήματος (ετικέτας) του προϊόντος, έρευνα αγοράς για τη διαμόρφωση της εικόνας του προϊόντος.

## **Γ. Πρόγραμμα «Ανταγωνιστικότητα 2021-2027» «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ»**

**Εισαγωγή**

Πολλές μικρομεσαίες επιχειρήσεις βρίσκονται σε αναμονή για την εκκίνηση της δράσης «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ», η οποία έχει ήδη προδημοσιευθεί και θα υλοποιηθεί και στις δεκατρείς (13) Διοικητικές Περιφέρειες της χώρας.

Αφορά την υποστήριξη μικρομεσαίων επιχειρήσεων δυναμικότητας 20-50 απασχολουμένων (Eτήσιες Mονάδες Eργασίας - EME) για την ανάπτυξη και εφαρμογή σχεδίων προσαρμογής τους σε απαιτήσεις σύγχρονης οργανωτικής λειτουργίας και ανάπτυξης δεξιοτήτων του προσωπικού τους, με έμφαση σε θέματα επιλογών «πράσινης» διαχείρισης, ψηφιακού εκσυγχρονισμού, εξωστρέφειας και διαχείρισης εφοδιαστικής αλυσίδας.

**Προϋπολογισμός δράσης και επιχειρηματικών σχεδίων**

Η Δράση θα υλοποιηθεί με πόρους του Προγράμματος «Ανταγωνιστικότητα» του ΕΣΠΑ 2021 – 2027 συνολικού ύψους **30.000.000€** για το σύνολο της Χώρας.

Ο επιχορηγούμενος προϋπολογισμός κάθε σχεδίου κυμαίνεται **από 25.000€ έως και 130.000€** και δεν δύναται να υπερβαίνει τον υψηλότερο κύκλο εργασιών που επετεύχθη σε μία από τις τρεις τελευταίες (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους υποβολής της αίτησης χρηματοδότησης με ανώτατο όριο το ποσό τις 130.000€.

**Επιλέξιμες επιχειρήσεις**

Πρόταση μπορούν να υποβάλλουν υφιστάμενες μικρομεσαίες επιχειρήσεις, οι οποίες είχαν κατά το έτος 2023, τουλάχιστον 20 EME απασχόλησης. Επιλέξιμες δύνανται να είναι επιχειρήσεις όλων των κλάδων της οικονομίας, πλην των επιχειρήσεων πρωτογενούς τομέα.

*Οι μη επιλέξιμοι κωδικοί αριθμοί δραστηριοτήτων (ΚΑΔ), θα ορισθούν στην αναλυτική Πρόσκληση της Δράσης.*

**Προϋποθέσεις συμμετοχής**

Οι βασικές προϋποθέσεις συμμετοχής των δυνητικά ωφελούμενων επιχειρήσεων είναι οι ακόλουθες:

1. Να πραγματοποιήσουν το επιχειρηματικό σχέδιο αποκλειστικά σε μία Κατηγορία Περιφέρειας
2. Να έχουν τουλάχιστον δύο (2) πλήρεις κλεισμένες διαχειριστικές χρήσεις πριν την ημερομηνία ηλεκτρονικής υποβολής της αίτησης χρηματοδότησης
3. Να μην δραστηριοποιούνται ουσιωδώς (Κύριος ΚΑΔ ή ΚΑΔ μεγαλύτερων εσόδων) σε έναν (1) μη επιλέξιμο ΚΑΔ δραστηριότητας, πριν την ημερομηνία ηλεκτρονικής υποβολής της αίτησης χρηματοδότησης
4. Να έχουν είκοσι (20) τουλάχιστον ΕΜΕ εξαρτημένης εργασίας το έτος 2023. Τούτο θα επιβεβαιώνεται βάσει των δηλωθέντων στοιχείων που τηρούνται για την επιχείρηση αυτή στο πληροφοριακό σύστημα ΕΡΓΑΝΗ.
5. Να λειτουργούν νόμιμα
6. Να λειτουργούν αποκλειστικά ως επιχειρήσεις εταιρικού/εμπορικού χαρακτήρα
7. Να πληρούν τις προϋποθέσεις εφαρμογής του Καν. ΕΕ 2023/2831 (De Minimis) στον οποίο στηρίζεται η Δράση.

**Επιλέξιμες δαπάνες**

* Συμβουλευτικές υπηρεσίες σε θέματα επιχειρηματικής λειτουργίας, οργανωτικών συστημάτων, ανάπτυξης ανθρώπινου δυναμικού και διάγνωσης αναγκών της επιχείρησης.
* Ανάπτυξη "soft" δεξιοτήτων των εργαζομένων οι οποίες σχετίζονται με τις κοινωνικές, συναισθηματικές και διαπροσωπικές επιπτώσεις που έχει η χρήση τεχνολογιών, μεταβολές στις συνθήκες εργασίας, αντιμετώπιση έκτακτων καταστάσεων και άλλα συναφή θέματα (εντός της επιχείρησης)
* Κατάρτιση εργαζομένων σε αντικείμενα αιχμής, όπως περιβαλλοντικής διαχείρισης και «πράσινων» επιλογών δραστηριοποίησης, ψηφιακού εκσυγχρονισμού, προαγωγής της εξωστρέφειας, διαχείρισης εφοδιαστικής αλυσίδας, τεχνικών δεξιοτήτων διαφόρων ειδικοτήτων (αναλόγως του τομέα δραστηριότητας επιχείρησης).
* Πιστοποίηση μαθησιακών αποτελεσμάτων
* Νέα θέση εργασίας εξειδικευμένου και υψηλών προσόντων προσωπικού που σχετίζεται με τους στόχους της Δράσης ή με θέματα ανάπτυξης ανθρώπινου δυναμικού (με διατήρηση τουλάχιστον 6 μήνες μετά τη λήξη της ενίσχυσης της) (θα ορίζονται συγκεκριμένα προσόντα).

**Διάρκεια υλοποίησης**

Η μέγιστη διάρκεια ολοκλήρωσης του φυσικού και οικονομικού αντικειμένου του επιχειρηματικού σχεδίου **δεν μπορεί να υπερβαίνει τους είκοσι τέσσερεις (24) μήνες**, από την ημερομηνία έκδοσης της Απόφασης Ένταξης.

**Αξιολόγηση Αιτήσεων**

Οι αιτήσεις χρηματοδότησης θα υποβάλλονται μόνον ηλεκτρονικά μέσω του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων (ΟΠΣΚΕ). Η μεθοδολογία που θα εφαρμοστεί για την αξιολόγηση της δράσης είναι η **Άμεση Αξιολόγηση**.

Η προθεσμία και ο τρόπος υποβολής, τα απαιτούμενα δικαιολογητικά, οι υποχρεώσεις των δικαιούχων, τα κριτήρια αξιολόγησης των αιτήσεων καθώς και οι λοιποί όροι υλοποίησης θα περιγραφούν στην Αναλυτική Πρόσκληση της Δράσης.

Για αναλυτικές πληροφορίες σχετικά με την Προδημοσίευσης της Δράσης «Σχέδια προσαρμογής μικρομεσαίων επιχειρήσεων δυναμικότητας 20-50 ΕΜΕ», καθώς και για όλες τις απαραίτητες διαδικασίες και προϋποθέσεις συμμετοχής, μπορείτε να ανατρέξετε στο πλήρες κείμενο της Προδημοσίευσης μέσω του παρακάτω συνδέσμου.

Για περισσότερες πληροφορίες [**Πατήστε εδώ**](https://www.espa.gr/el/Pages/ProclamationsFS.aspx?item=6485)

# ΘΕΜΑΤΑ ΧΩΡΟΤΑΞΙΑΣ – ΠΟΛΕΟΔΟΜΙΚΑ ΘΕΜΑΤΑ

## **Α. Βιομιμητισμός και έγχρωμο σκυρόδεμα – Μια αρμονική συνύπαρξη**

Ο σύγχρονος σχεδιασμός και κατασκευή, έχουν αγκαλιάσει τη φύση ως πηγή έμπνευσης, αναζητώντας λύσεις που συνδυάζουν αισθητική, λειτουργικότητα και βιωσιμότητα. Ο βιομιμητισμός, δηλαδή η μίμηση των φυσικών συστημάτων, έχει γίνει μια ισχυρή τάση στον κλάδο, με το έγχρωμο σκυρόδεμα να αποτελεί ένα από τα πιο ενδιαφέροντα υλικά που αξιοποιούν αυτήν την προσέγγιση.

**Βιομιμητισμός στην Αρχιτεκτονική: Η Φύση ως Πηγή Έμπνευσης**

* Οργανικές Φόρμες: Οι αρχιτέκτονες εμπνέονται από τα φυτά, τα ζώα και τα γεωλογικά φαινόμενα για να δημιουργήσουν κτίρια με ομαλές καμπύλες και σύνθετες γεωμετρίες.
* Υλικά και Κατασκευές: Η χρήση φυσικών υλικών όπως το ξύλο, η πέτρα και το μπαμπού, καθώς και η ανάπτυξη βιοκλιματικών σχεδίων, συμβάλλουν στη δημιουργία κτιρίων που ενσωματώνονται αρμονικά στο περιβάλλον.
* Ενεργειακή Απόδοση: Η μελέτη των φυσικών συστημάτων βοηθά στην ανάπτυξη κτιρίων με χαμηλή κατανάλωση ενέργειας, όπως τα παθητικά σπίτια ή τα κτίρια με πράσινα δώματα.

**Έγχρωμο Σκυρόδεμα**

Το έγχρωμο σκυρόδεμα είναι ένα ευέλικτο και ανθεκτικό υλικό που προσφέρει αμέτρητες δυνατότητες στον τομέα της αρχιτεκτονικής και του σχεδιασμού. Η δυνατότητα επιλογής από μια μεγάλη ποικιλία χρωμάτων, σε συνδυασμό με τις εξαιρετικές του μηχανικές ιδιότητες, το καθιστούν μια εξαιρετική επιλογή για κάθε έργο, προσφέροντας μια μοναδική αισθητική ταυτότητα.

Το έγχρωμο σκυρόδεμα παράγεται με την προσθήκη ειδικών χρωστικών ουσιών στο τσιμέντο πριν από την ανάμιξή του με τα υπόλοιπα συστατικά του σκυροδέματος (άμμο, χαλίκι, νερό). Αυτές οι χρωστικές ουσίες διαχέονται ομοιόμορφα στο μείγμα, δίνοντας στο τελικό προϊόν ένα σταθερό και ομοιόμορφο χρώμα.

**Ποιες είναι οι προσμίξεις που χρησιμοποιούνται;**

Οι χρωστικές που χρησιμοποιούνται για το έγχρωμο σκυρόδεμα είναι συνήθως ανόργανες ενώσεις, όπως οξείδια του σιδήρου, του τιτανίου, του χρωμίου και άλλων μετάλλων. Αυτές οι ουσίες είναι ανθεκτικές στις καιρικές συνθήκες, τη φθορά και τις χημικές επιθέσεις, διασφαλίζοντας τη μακροζωία του χρώματος.

**Ιδιότητες του έγχρωμου σκυροδέματος**

* Αισθητική: Το πιο σημαντικό του πλεονέκτημα είναι η αισθητική του εμφάνιση. Προσφέρει μια ευρεία γκάμα χρωμάτων και αποχρώσεων, επιτρέποντας τη δημιουργία μοναδικών και εντυπωσιακών κατασκευών.
* Αντοχή: Οι χρωστικές ουσίες που χρησιμοποιούνται είναι ανθεκτικές και δεν επηρεάζουν τις μηχανικές ιδιότητες του σκυροδέματος, όπως την αντοχή στην συμπίεση, τον εφελκυσμό και την κάμψη.
* Διάρκεια: Το χρώμα του σκυροδέματος είναι ενσωματωμένο στο υλικό και δεν ξεθωριάζει με την πάροδο του χρόνου.
* Ποικιλία εφαρμογών: Το έγχρωμο σκυρόδεμα μπορεί να χρησιμοποιηθεί σε μεγάλο εύρος εφαρμογών. Σε εξωτερικούς και εσωτερικούς χώρους κτηρίων, εγκαταστάσεων, σε έπιπλα, αντικείμενα, έργα τέχνης. Μουσεία, πολιτιστικά κέντρα και ιδιωτικές κατοικίες με καμπύλες γραμμές. Κτίρια κατοικιών με χρωματιστές προσόψεις που δημιουργούν ένα ζωντανό αστικό τοπίο. Γέφυρες, σήραγγες και άλλα έργα υποδομής, με χρωματιστές επιφάνειες που ενσωματώνονται στο περιβάλλον
* Κτίρια που Ενσωματώνονται στο Περιβάλλον: Το έγχρωμο σκυρόδεμα μπορεί να δημιουργήσει κτίρια που ταιριάζουν αρμονικά στο περιβάλλον τους, μιμούμενοι τα χρώματα και τις υφές των γύρω τοπίων.
* Αισθητική και Λειτουργικότητα: Η χρήση του έγχρωμου σκυροδέματος προσφέρει μια αισθητική εμπειρία, ενώ παράλληλα διατηρεί τις ιδιότητες του υλικού.

Η φύση αποτελεί μια αστείρευτη πηγή έμπνευσης, ενώ το σκυρόδεμα προσφέρει ένα ευέλικτο και ανθεκτικό υλικό για την υλοποίηση των πιο τολμηρών αρχιτεκτονικών οραμάτων.

## **Β. Νέεις ρυθμίσεις για την αγορά ακινήτων από το 2025 με το νέο νομοσχέδιο**

Το νέο νομοσχέδιο του Υπουργείου Εθνικής Οικονομίας και Οικονομικών, που τέθηκε σε δημόσια διαβούλευση, φέρνει αλλαγές για τους ιδιοκτήτες ακινήτων, περιλαμβάνοντας τόσο επιδοτήσεις και φοροαπαλλαγές όσο και νέα τέλη και πρόστιμα.

**Απαλλαγή φόρου εισοδήματος για κενά ή βραχυχρόνια μισθωμένα ακίνητα**

Προβλέπεται απαλλαγή από τον φόρο εισοδήματος για τρία χρόνια για κατοικίες που:

* Είναι έως 120 τ.μ.
* Θα ενοικιαστούν με συμβόλαια τουλάχιστον τριετούς διάρκειας από 8 Σεπτεμβρίου 2024 έως 31 Δεκεμβρίου 2025.
* Τα έτη 2022, 2023 και 2024 (εφόσον η μίσθωση γίνει το 2025):
  + Είχαν δηλωθεί ως κενά (στο έντυπο Ε2) ή
  + Δεν είχαν δηλωθεί ως μισθωμένα ή ως κατοικίες των ιδιοκτητών, ούτε ως ιδιοχρησιμοποιούμενα ή δωρεάν παραχωρούμενα ακίνητα (στα έντυπα Ε1 και Ε2), ή
  + Είχαν διατεθεί αποκλειστικά για βραχυχρόνια μίσθωση, με τις αντίστοιχες δηλώσεις να έχουν υποβληθεί στη φορολογική αρχή.

**ΕΝΦΙΑ και ασφάλιση για φυσικές καταστροφές**

* Από το 2025, αυξάνεται η έκπτωση στον ΕΝΦΙΑ από 10% σε 20% για κατοικίες αξίας έως 500.000 ευρώ, που είναι ασφαλισμένες για φυσικές καταστροφές (πυρκαγιές, σεισμούς, πλημμύρες).
* Προϋπόθεση είναι η ασφάλιση να καλύπτει τουλάχιστον 3 μήνες κατά το προηγούμενο έτος.
* Αν η ασφάλιση είναι για λιγότερο από έναν χρόνο, η έκπτωση στον ΕΝΦΙΑ θα μειώνεται αναλογικά.

Το νέο νομοσχέδιο περιλαμβάνει μέτρα για την ενίσχυση της ανθεκτικότητας της ελληνικής οικονομίας στις επιπτώσεις της κλιματικής αλλαγής, πέρα από την αύξηση της έκπτωσης ΕΝΦΙΑ για ακίνητα ασφαλισμένα κατά φυσικών καταστροφών. Αναλυτικά, προβλέπονται οι εξής παρεμβάσεις:

**Υποχρεωτικές Ασφαλίσεις**

1. **Υποχρεωτική ασφάλιση επιχειρήσεων** με ετήσια ακαθάριστα έσοδα άνω των 500.000 ευρώ.
2. **Υποχρεωτική ασφάλιση οχημάτων** για φυσικές καταστροφές, με βάση την τρέχουσα εμπορική αξία τους.

**Τέλος Ανθεκτικότητας στην Κλιματική Κρίση**

Επιβάλλεται ειδικό τέλος για τουριστικά καταλύματα, ανά ημέρα διαμονής και τύπο καταλύματος. Τα έσοδα από το τέλος θα διατίθενται για έργα πρόληψης και αποκατάστασης φυσικών καταστροφών, προσαρμογής στην κλιματική αλλαγή και υποδομών για τη στήριξη του τουρισμού.

**Από Απρίλιο έως Οκτώβριο:**

* **Ξενοδοχεία:**
* 1-2 αστέρων: 2 €/δωμάτιο,
* 3 αστέρων: 5 €/δωμάτιο,
* 4 αστέρων: 10 €/δωμάτιο,
* 5 αστέρων: 15 €/δωμάτιο.
* **Ενοικιαζόμενα δωμάτια/διαμερίσματα:** 2 €/μονάδα.
* **Ακίνητα μέσω βραχυχρόνιας μίσθωσης:**
* 8 €/μονάδα,
* 15 €/μονάδα για μονοκατοικίες άνω των 80 τ.μ.
* **Αυτοεξυπηρετούμενα καταλύματα:**
* Επαύλεις: 15 €/μονάδα.
* Κατοικίες: 8 €/μονάδα (<80 τ.μ.), 15 €/μονάδα (>80 τ.μ.).

**Από Νοέμβριο έως Μάρτιο:**

* **Ξενοδοχεία:**
* 1-2 αστέρων: 0,5 €/δωμάτιο,
* 3 αστέρων: 1,5 €/δωμάτιο,
* 4 αστέρων: 3 €/δωμάτιο,
* 5 αστέρων: 4 €/δωμάτιο.
* **Ενοικιαζόμενα δωμάτια/διαμερίσματα:** 0,5 €/μονάδα.
* **Ακίνητα μέσω βραχυχρόνιας μίσθωσης:**
* 2 €/μονάδα,
* 4 €/μονάδα για μονοκατοικίες άνω των 80 τ.μ.
* **Αυτοεξυπηρετούμενα καταλύματα:**
* Επαύλεις: 4 €/μονάδα.
* Κατοικίες: 2 €/μονάδα (<80 τ.μ.), 4 €/μονάδα (>80 τ.μ.).

Τα έσοδα από το τέλος θα χρηματοδοτούν έργα για την πρόληψη φυσικών καταστροφών, την προσαρμογή στην κλιματική αλλαγή και την αναβάθμιση τουριστικών υποδομών.

**Τέλος Κρουαζιέρας**

Εισάγεται τέλος για επιβάτες κρουαζιερόπλοιων που αποβιβάζονται σε ελληνικά λιμάνια. Το ποσό κυμαίνεται από 1 έως 20 ευρώ ανά επιβάτη, ανάλογα με το λιμάνι και την περίοδο. Το τέλος αφορά κυρίως τους ξένους επισκέπτες, και τα έσοδα θα διατίθενται στους δήμους που φιλοξενούν τα λιμάνια, καθώς και στα Υπουργεία Ναυτιλίας και Νησιωτικής Πολιτικής και Τουρισμού. Οι πόροι αυτοί θα χρησιμοποιούνται για τη βελτίωση των λιμενικών υποδομών και την προώθηση του τουρισμού.

**Περιορισμοί στη Βραχυχρόνια Μίσθωση στο Κέντρο της Αθήνας**

Από την **1η Ιανουαρίου 2025 έως τις 31 Δεκεμβρίου 2025**, αναστέλλεται η δυνατότητα εγγραφής νέων κατοικιών στο Μητρώο Βραχυχρόνιας Διαμονής για ακίνητα που βρίσκονται στην **1η, 2η και 3η Δημοτική Κοινότητα του Δήμου Αθηναίων**.

Σε περίπτωση παράβασης:

* Επιβάλλεται πρόστιμο ίσο με το **50% του εισοδήματος** από τη βραχυχρόνια μίσθωση για την περίοδο από την 1η Ιανουαρίου 2025 έως τον έλεγχο, με ελάχιστο όριο τα **20.000 ευρώ**.
* Αν υπάρξει νέα παράβαση μέσα στο ίδιο φορολογικό έτος, το πρόστιμο ισούται με το **σύνολο των εισπραχθέντων μισθωμάτων**, με ελάχιστο όριο τα **40.000 ευρώ**.

**Πρόγραμμα «Ανακαινίζω – Νοικιάζω»**

Η επιδότηση επισκευής και ανακαίνισης ακινήτων αυξάνεται αναδρομικά:

* Το μέγιστο ποσό επιδότησης ανεβαίνει από **10.000 ευρώ** σε **13.500 ευρώ**, καλύπτοντας δαπάνες για υλικά και εργασίες.
* Το ποσοστό επιδότησης ανέρχεται πλέον στο **60%** των δαπανών (από **40%**).
* Η συνολική χρηματοδότηση του προγράμματος, ύψους **50 εκατ. ευρώ**, θα κατανεμηθεί στα οικονομικά έτη 2024 και 2025, μέσω του τακτικού προϋπολογισμού του Υπουργείου Κοινωνικής Συνοχής και Οικογένειας.

**Αλλαγές στη φορολογία ακινήτων**

* **Απαλλαγή από ΦΠΑ στις νέες οικοδομές** επεκτείνεται και για το 2025, σύμφωνα με επερχόμενο νομοσχέδιο.
* **Παράταση της αναστολής του φόρου υπεραξίας** από μεταβιβάσεις ακινήτων έως τις **31 Δεκεμβρίου 2026**.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Ανάπτυξη Επιχειρηματικού Πάρκου (ΕΠ) του Ν. 4982/2022 δραστηριοτήτων εφοδιαστικής σε ακίνητο της Δ.Ε. Μενεμένης του Δήμου Αμπελοκήπων - Μενεμένης**

Έχει εκκινήσει η διαδικασία σύστασης φακέλου για το έργο «Ίδρυση Επιχειρηματικού Πάρκου (ΕΠ) εφοδιαστικής αλυσίδας στον Δήμο Αμπελοκήπων - Μενεμένης του ν.4982/2022 Δραστηριοτήτων Εφοδιαστικής σε ακίνητο (Αγρ. 521 Διανομής) της Δ.Ε. Μενεμένης του Δήμου Αμπελοκήπων Μενεμένης», με Κύριο του Έργου τον Δήμο Αμπελοκήπων - Μενεμένης. Το έργο βρίσκεται σε φάση ωρίμανση μελέτης η οποία έχει ως αντικείμενοτην έκδοση της εγκριτικής ΚΥΑ του Αρθ.10 του ν.4982/2022 για την ανάπτυξη ΕΠ σε ακίνητο της Δ.Ε. Μενεμένης.

Η έκταση του ακινήτου, που θα χωροθετηθεί το Επιχειρηματικό Πάρκο, είναι περίπου 90 στρέμματα και έχει λάβει ΚΑΕΚ 190690603016 και ΚΑΕΚ 190690603017. Το ακίνητο, το οποίο εντοπίζεται μεταξύ των οδών Καλοχωρίου και Μακεδονίας στην περιοχή της Μενεμένης του Δήμου Αμπελοκήπων – Μενεμένης ο οποίος προέκυψε με τη συνένωση των πρώην Δήμων Αμπελοκήπων και Μενεμένης βάσει του σχεδίου «Καλλικράτης», έχει άμεση επαφή με τον τοπικό 6ο προβλήτα του Λιμένα Θεσσαλονίκης και βρίσκεται σε κοντινή απόσταση από σιδηροδρομικό άξονα.

Βασική επιδίωξη του έργου είναι η βέλτιστη αξιοποίηση και εκμετάλλευση του ακινήτου, μέσω του μετασχηματισμού του σε έναν σύγχρονο οργανωμένο υποδοχέα εφοδιαστικής και η αξιοποίηση δυνατοτήτων σύνδεσης του ακινήτουμε τις μεταφορικές υποδομές(εθνικό οδικό και σιδηροδρομικό δίκτυο).

Λαμβάνοντας υπόψη τα ανωτέρω, παρατηρείται πως η τοποθεσία του ακινήτου διαθέτει συγκριτικά πλεονεκτήματα τα οποία μπορούν να συμβάλλουν στην δημιουργία ενός υπερσύγχρονου κέντρου μεταφορών στην Περιφέρεια της Κεντρικής Μακεδονίας που θα έλξει επιχειρήσεις εφοδιαστικής αλυσίδας.

Στο εν λόγω Επιχειρηματικό Πάρκο (ΕΠ) Δραστηριοτήτων Εφοδιαστικής θα διαμορφωθούν ειδικές χωρικές και περιβαλλοντικές συνθήκες που απορρέουν από τις κατευθυντήριες οδηγίες της Ευρωπαϊκής Πράσινης Συμφωνίας για τη μείωση του αποτυπώματος άνθρακα και τη βιώσιμη ανάπτυξη. Θα αποτελέσει ένα ολοκληρωμένο σύνολο δομών, υπηρεσιών και τεχνικών υποδομών (οδοποιία, υδραυλικά δίκτυα, ενεργειακά - ευρυζωνικά δίκτυα, Μονάδα Καθαρισμού Υγρών Αποβλήτων κ.λπ.), που θα σχεδιαστεί, θα υλοποιηθεί, θα ιδρυθεί και θα λειτουργήσει για λόγους δημόσιας ωφέλειας, με βάση τις σύγχρονες σχεδιαστικές & αναπτυξιακές απαιτήσεις, με σκοπό την οργάνωση των χρήσεων γης, την περιβαλλοντική προστασία, τον πράσινο και ψηφιακό μετασχηματισμό της παραγωγικής βάσης, την υποστήριξη της βιομηχανικής συμβίωσης και της κυκλικής οικονομίας, τη βελτίωση των υποδομών σε περιοχές αναπτυξιακής υστέρησης και περιβαλλοντικής υποβάθμισης.

Στα ΕΠ συγκεντρώνονται επιχειρηματικές δραστηριότητες σε συγκεκριμένες περιοχές με οργανωμένες υποδομές, για τη δημιουργία οικοσυστημάτων επιχειρήσεων που θα τονώσουν την ανάπτυξη και την οικονομία της περιοχής. Με την ανάπτυξη ΕΠ δραστηριοτήτων εφοδιαστικής (logistics) θα καλυφθεί το έντονο ενδιαφέρον επιχειρήσεων του κλάδου για χώρους εφοδιαστικής λαμβάνοντας υπόψη το γεγονός ότι το ακίνητο είναι σε άμεση επαφή με τον 6ο Εμπορευματικό προβλήτα του Λιμένα Θεσσαλονίκης, με κύριους οδικούς άξονες καθώς και υπάρχει η δυνατότητα σύνδεσης του με το σιδηροδρομικό δίκτυο.

Επισημαίνεται ότι σε κάθε Οικοδομικό Τετράγωνο του ΕΠ, θα αποδίδεται μια γενική κατηγορία χρήσεων γης του Π.Δ.59/2018, ανάλογα με τον πολεοδομικό σχεδιασμό, με την οποία επιτρέπονται όλες οι ειδικές χρήσεις που αναφέρονται στο σχετικό άρθρο του Π.Δ. χωρίς επιπλέον περιορισμούς. Δεδομένου ότι η κατεύθυνση που υπάρχει για το μελετώμενο ΕΠ είναι η εγκατάσταση δραστηριοτήτων logistics, μέσω του επιχειρηματικού σχεδίου και ειδικότερα του πολεοδομικού κανονισμού του ΕΠ, θα προβλέπεται κατά κύριο λόγο η εγκατάσταση επιχειρήσεων εφοδιαστικής και δευτερευόντως δραστηριότητες μεταποίησης (χαμηλής ή μέσης όχλησης αναλόγως του άρθρου του ΠΔ 59/2018 που θα επιλεγεί για κάθε ΟΤ), αλλά και όλες οι επιμέρους δραστηριότητες που αναφέρονται στο Αρθ.5 του Ν.4982/2022, οι οποίες περιλαμβάνονται στις ειδικές χρήσεις των άρθρων 8,9,10,11,12 και 13 του ΠΔ 59/2018.

Η ίδρυση του Επιχειρηματικού Πάρκου και η πολεοδόμησή του θα διαμορφώσει μια πρόταση βιώσιμης πολεοδομικής οργάνωσης στην περιοχή, με γενικότερο στόχο την απόδοση πολεοδομημένου χώρου στον εξυπηρετούμενο πληθυσμό τόσο του Δήμου Αμπελοκήπων-Μενεμένης όσο και της ευρύτερης περιοχής, την αναβάθμιση της ποιότητας ζωής και τη βελτίωση των συνθηκών διαβίωσης των εργαζομένων και των κατοίκων. Συνολικά, η ανάπτυξη Επιχειρηματικού Πάρκου στην ΔΚ Μενεμένης και σε συνδυασμό και με την ανάπτυξη άλλων παρεμφερή έργων που θα υλοποιηθούν στην Θεσσαλονίκη, είναι ιδιαίτερα κρίσιμη για τη βελτίωση της ποιότητας των παρεχόμενων υπηρεσιών διαμεταφοράς και την ενίσχυση της ανταγωνιστικότητας της ελληνικής αγοράς εφοδιαστικής αλυσίδας, με άμεσο όφελος τόσο στην ίδια τη πόλη της Θεσσαλονίκης όσο και για στο σύνολο της εθνικής οικονομίας.